Title: คำสั่งกระทรวงมหาดไทย ที่ 524/2556 เรื่อง จำกัดการออกใบอนุญาตเกี่ยวกับอาวุธปืนบางประเภทชั่วคราวในพื้นที่ปรากฏเหตุการณ์อันกระทบต่อความมั่นคงภายในราชอาณาจักร

คำสั่งกระทรวงมหาดไทย

คำสั่งกระทรวงมหาดไทย
ที่ ๕๒๔/๒๕๕๖
เรื่อง
จำกัดการออกใบอนุญาตเกี่ยวกับอาวุธปืนบางประเภทชั่วคราว
ในพื้นที่ปรากฏเหตุการณ์อันกระทบต่อความมั่นคงภายในราชอาณาจักร[๑]

ตามที่คณะรัฐมนตรีได้มีมติเมื่อวันที่
๓๑ กรกฎาคม ๒๕๕๖ ประกาศให้เขตพื้นที่เขตพระนคร เขตป้อมปราบศัตรูพ่าย และเขตดุสิต
กรุงเทพมหานคร เป็นพื้นที่ปรากฏเหตุการณ์อันกระทบต่อความมั่นคงภายในราชอาณาจักร
และผู้อำนวยการรักษาความมั่นคงภายในราชอาณาจักร
โดยความเห็นชอบของคณะรัฐมนตรีได้ออกข้อกำหนดห้ามนำอาวุธออกนอกเคหสถาน  ทั้งนี้ ให้มีผลบังคับใช้ระหว่างวันที่ ๑
สิงหาคม ๒๕๕๖ - ๑๐ สิงหาคม ๒๕๕๖

เนื่องด้วยสำนักทะเบียนท้องที่ตามพระราชบัญญัติอาวุธปืน
เครื่องกระสุนปืน วัตถุระเบิด ดอกไม้เพลิง และสิ่งเทียมอาวุธปืน พ.ศ. ๒๔๙๐
ของกรุงเทพมหานคร ตั้งอยู่ในพื้นที่เขตดุสิต 
ดังนั้น เพื่อปฏิบัติตามข้อกำหนดดังกล่าว และเพื่อให้การป้องกัน ควบคุม
และแก้ไขเหตุการณ์ในพื้นที่ปรากฏเหตุการณ์อันกระทบต่อความมั่นคงภายในราชอาณาจักรดังกล่าวเป็นไปด้วยความเรียบร้อยและเกิดประสิทธิภาพ

อาศัยอำนาจตามความในมาตรา
๕๗ แห่งพระราชบัญญัติอาวุธปืน เครื่องกระสุนปืน วัตถุระเบิด ดอกไม้เพลิง
และสิ่งเทียมอาวุธปืน พ.ศ. ๒๔๙๐
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ และมาตรา ๓๑ ประกอบกับมาตรา ๓๒ มาตรา ๓๓ มาตรา ๓๔ มาตรา ๓๖ มาตรา ๓๘
มาตรา ๔๑ และมาตรา ๔๓ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย
รัฐมนตรีว่าการกระทรวงมหาดไทยจึงมีคำสั่งให้จำกัดการออกใบอนุญาตเกี่ยวกับอาวุธปืนบางประเภทที่กำหนดให้ผู้ขอรับใบอนุญาตต้องนำอาวุธปืนมาให้นายทะเบียนท้องที่กรุงเทพมหานครตรวจสอบไว้เป็นการชั่วคราว
แต่หากการดำเนินการออกใบอนุญาตดังกล่าวมีระยะเวลา ตามบทบัญญัติแห่งพระราชบัญญัติอาวุธปืน
เครื่องกระสุนปืน วัตถุระเบิด ดอกไม้เพลิง และสิ่งเทียมอาวุธปืน พ.ศ. ๒๔๙๐
กำหนดให้ต้องดำเนินการภายในช่วงระยะเวลาที่จำกัดการออกใบอนุญาตดังกล่าว
ให้ผู้ขอรับใบอนุญาตนำเอกสารหลักฐานที่เกี่ยวข้องมายื่นต่อนายทะเบียนไว้ก่อนโดยไม่ต้องนำอาวุธปืนมาแสดง

ทั้งนี้
ตั้งแต่วันที่ ๑ สิงหาคม ๒๕๕๖ - ๑๐ สิงหาคม ๒๕๕๖

สั่ง ณ วันที่ ๑
สิงหาคม พ.ศ. ๒๕๕๖
จารุพงศ์  เรืองสุวรรณ
รัฐมนตรีว่าการกระทรวงมหาดไทย

ปณตภร/ผู้จัดทำ
๓๐ สิงหาคม ๒๕๕๖

[๑] ราชกิจจานุเบกษา
เล่ม ๑๓๐/ตอนพิเศษ ๑๐๕ ง/หน้า ๒๔/๒๓ สิงหาคม ๒๕๕๖